Առաջին հայացքից սույն պնդումը ծիծաղելի լինելու չափ անհավանական կարող է թվալ: Բոլոր ժամանակներում ՀԷՑ աշխատել է գերշահույթով. դեռ տարիներ առաջ էին տարբեր շրջանակներից ապացուցելով հաստատում, որ էլեկտրաէներգիայի մեկ կիլովատի ինքնարժեքը վաճառքի գնից մի քանի անգամ ցածր է: Այսինքն, Էլցանցերը մեր երկրում գերշահույթով աշխատող բացառիկ կառույցներից է, բայց անցնող տարիներին էլեկտրաէներգիայի սակագինը միմիայն վերելք է արձանագրել: Ընկերությունը չի կատարել կամ գրեթե չի կատարել նաև պայմանագրով ստանձնած ներդրումային պարտավորությունները: Ասել է թե` հավաքագրված գումարները չեն «շռայլվել»: Ավելին, սպառված հոսանքի դիմաց գումարների հավաքագրումն իրականացվում է 100 տոկոսով, և դժվար չէ վերհիշել, որ ՀԷՑ-ի պատասխանատուները վերջին տարիներին ամեն առիթով հպարտացել են այս իրողությամբ: Էլցանցերը կանոնավորապես և բոլոր ժամանակներում իր ուրույն տեղն է զբաղեցրել նաև խոշոր հարկատուների ցուցակի առաջին տասնյակում: